Statut

Na osnovu članova 40 i 42  Zakona o kulturi ( „Sl.list CG „ , br. 49/08,16/11, 40/11 i 38/12), člana 8 Zakona o bibliotečkoj djelatnosti ( „Sl.list CG „ , br.49/10), Odluke o organizovanju Javne ustanove Narodna biblioteka i čitaonica „ Njegoš“ Cetinje broj: 01-030/12-3433 („Sl.list CG – Opštinski propisi“, br. 18/12) od 12.06.2012.god, Savjet Javne ustanove Narodna biblioteka i čitaonica „Njegoš“ Cetinje, na sjednici održanoj 12.10.2017.  godine, donio je

**STATUT**

**JAVNE USTANOVE NARODNA BIBLIOTEKA I ČITAONICA**

**„NjEGOŠ“ CETINJE**

**I OSNOVNE ODREDBE**

Član 1

Ovim Statutom uređuju se pitanja od značaja za organizaciju, upravljanje, rad i funkcionisanje Javne ustanove Narodna biblioteka i čitaonica „ Njegoš“ Cetinje ( u daljem tekstu: Biblioteka).

Statut je osnovni opšti akt Biblioteke i sadrži: naziv, sjedište i adresu; djelatnost; unutrašnju organizaciju; djelokrug rada organa upravljanja i rukovođenja; uslove i postupak za izbor i razrješenje direktora ustanove; način finansiranja; način utvrđivanja kandidata iz reda zapošljenih za imenovanje člana organa upravljanja, način utvrđivanja predloga za razrješenje člana organa upravljanja iz reda zapošljenih; javnost i transparentnost; opšte akte i način njihovog donošenja za ostvarivanje prava, obaveza i odgovornosti zapošljenih i druga pitanja od značaja za rad i poslovanje Biblioteke.

**II  NAZIV I SJEDIŠTE**

Član 2

Naziv Biblioteke je: Javna ustanova Narodna biblioteka i čitaonica „ Njegoš“ Cetinje.

Sjedište Biblioteke je na Cetinju.

Adresa Biblioteke je : Njegoševa 102.

Osnivač Biblioteke je Skupština Prijestonice Cetinje ( u daljem tekstu: Osnivač).

Član 3

Biblioteka je pravno lice sa pravima, obavezama i odgovornostima koje ima na osnovu zakona i ovog Statuta.

Imovina Biblioteke je u svojini Osnivača, a čine je pokretne i nepokretne stvari, bibliotečka građa, novčana sredstva, hartije od vrijednosti i druga imovinska prava iz rada i statusa Biblioteke.

Član 4

Biblioteka ima pečat sa tekstom po obodu: Javna ustanova Narodna biblioteka i čitaonica  Cetinje. Pečat je okruglog oblika dimenzija r= 3,2mm. U centralnom dijelu je lik Petra II Petrovića Njegoša, a ispod  lika je naziv „ Njegoš“.

Štambilj je pravougaonog oblika dimenzija 5,8 x 1,8 mm sa tekstom: Javna ustanova Narodna biblioteka i čitaonica „ Njegoš“,  oznakom za broj i datumom.

Član 5

Biblioteka ima žiro račun i pravo da u pravnom prometu zaključuje ugovore i vrši pravne poslove i radnje u okviru svoje djelatnosti, po prethodno pribavljenoj saglasnosti Osnivača.

**III DJELATNOST**

Član 6

Djelatnost Biblioteke obuhvata:

* nabavku, obradu, čuvanje, zaštitu i korišćenje, prezentaciju i popularizaciju bibliotečke građe;
* izradu kataloga, bibliografija, biltena, baze podataka i drugih izvora informacija;
* omogućavanje pristupa bibliotečkoj građi, izvorima informacija, uslugama i servisima;
* obezbjeđivanje korišćenja i protoka bibliografskih i drugih izvora informacija i usluga;
* edukaciju korisnika;
* vođenje evidencije o građi i korisnicima;
* pružanje usluga građanima, na području za koje je osnovana, obezbjeđujući im jednake uslove za opšte kulturno uzdizanje, obrazovanje i informisanje.

Biblioteka, pored navedenih poslova, obavlja i sljedeće poslove:

* učestvuje u opštem i informatičkom obrazovanju građana;
* prikuplja, obrađuje i čuva zavičajnu građu na području djelatnosti biblioteke;
* organizuje posebne oblike rada za djecu, omladinu i odrasle u cilju razvijanja i podsticanja čitalačke kulture;
* organizuje posebne oblike rada za lica sa posebnim potrebama i obezbjeđuje im uslove za korišćenje bibliotečke građe shodno njihovim potrebama i mogućnostima;
* organizuje kulturne aktivnosti koje su u skladu sa njenom djelatnošću;
* vrši izdavačku djelatnost;
* organizuje istraživački rad u okviru svog djelovanja.
* Nabavku bibliotečke građe, održavanje fondova, promovisanje kulturnih aktivnosti i pružanje informacija Biblioteka obavlja samostalno,uvažavajući kriterijume kvaliteta i aktuelnosti izvora informacija, stručnosti i kompetentnosti bibliotečkog osoblja i demokratskog principa odsustva svakog oblika cenzure i diskriminacije, uz uvažavanje interesa i potreba korisnika;
* Biblioteka svoje poslove vrši preko odjeljenja i pokretnih biblioteka;
* Biblioteka je dužna da u svom sastavu obrazuje dječije odjeljenje, sa posebnim i izdvojenim multimedijalnim fondom, čitaonicom i opremom, uključujući informacionu tehnologiju i druge medije prilagođene potrebama djece.
* Biblioteka obavlja matičnu djelatnost nad školskim i specijalnim bibliotekama na teritoriji Prijestonice Cetinje;
* Biblioteka je dužna da vodi registar samostalnih biblioteka i biblioteka u sastavu na području Prijestonice Cetinje i da dostavlja podatke nacionalnoj biblioteci, radi vođenja centralnog registra;
* Biblioteka je dužna da utvrdi program nabavke bibliotečke građe u skladu sa potrebama korisnika i koncepcijom razvoja, a građu nabavlja kupovinom, razmjenom, poklonom, zavještanjem, preuzimanjem obaveznog primjerka i na drugi način, u skladu sa zakonom;
* Biblioteka je dužna da vodi evidenciju bibliotečkog fonda, elektronske baze podataka i bibliotečku dokumentaciju;
* evidencija bibliotečkog fonda se sastoji od ulaznih evidencija, inventarne knjige, osnovnog kataloga bibliotečkog fonda, ostalih kataloga i drugih evidencija;
* Biblioteka je dužna da obradu bibliotečke građe vrši u skladu sa usvojenim međunarodnim i nacionalnim standardima i stručnim uputstvima;
* Biblioteka je dužna da bibliotečku građu čuva uz primjenu savremenih tehničkih sredstava, u uslovima koji obezbjeđuju njenu potpunu i efikasnu zaštitu;
* Biblioteka je dužna da najmanje jednom u pet godina vrši reviziju svojih fondova;
* Biblioteka je dužna da vrši prezentaciju bibliotečke građe, isticanjem natpisa, oznaka i vodiča i organizovanjem stalnih i povremenih izložbi, književnih programa i sl., na javan i transparentan način;
* Biblioteka može da, radi zaštite i opšte (on line) dostupnosti, vrši digitalizaciju analogne bibliotečke građe i njenu distribuciju putem interneta, uz poštovanje autorskih i srodnih prava;
* Radi obezbjeđivanja racionalnijeg i efikasnijeg korišćenja bibliotečke građe, bibliotečkih servisa i usluga, biblioteka se povezuje u bibliotečko- informacioni sistem na osnovu sistema uzajamne katalogizacije.

Član 7

Biblioteka ne može vršiti promjenu djelatnosti bez saglasnosti Osnivača.

Odluka o promjeni djelatnosti donosi se na način i postupku predviđenom za donošenje Statuta.

**IV  UNUTRAŠNJA ORGANIZACIJA BIBLIOTEKE**

Član 8

Bibliotečki poslovi obavljaju se u okviru odjeljenja:

1. Odjeljenje za odrasle
2. Dječije odjeljenje
3. Odjeljenje Periodike sa čitaonicom i Referalnom zbirkom
4. Odjeljenje stručne obrade
5. Zavičajna zbirka
6. Matična služba i statistika

Pored bibliotečkih obavljaju se i tehničko – administrativni  poslovi.

Član 8a

U okviru poslova koji se obavljaju u Odjeljenju za odrasle organizuje se i radi Američki ugao Cetinje.

Član 9

Način organizovanja poslova koji se obavljaju u Biblioteci biće regulisan Pravilnikom o unutrašnjoj organizaciji i sistematizaciji.

**V** **ORGANI UPRAVLJANJA I RUKOVOĐENJA**

Član 10

Organi upravljanja i rukovođenja Bibliotekom su: Savjet Biblioteke i direktor.

Savjet Biblioteke

Član 11

Savjet Biblioteke ima predsjednika i četiri člana, od kojih je jedan iz reda zapošljenih.

Predsjednika i članove Savjeta Biblioteke imenuje i razrješava Osnivač

Mandat predsjednika i članova Savjeta Biblioteke traje 4 godine.

Član 12

Savjet Biblioteke:

1. donosi Statut Biblioteke;
2. utvrđuje poslovnu politiku i programsku koncepciju razvoja Biblioteke ;
3. donosi program rada, do 31.decembra tekuće godine za narednu godinu;
4. donosi akt o unutrašnjoj organizaciji i sistematizaciji poslova i druge opšte akte Biblioteke, uz saglasnost Osnivača;
5. usvaja Izvještaje o radu i Izvještaje o finansijskom poslovanju;
6. određuje cijene proizvoda i usluga koje Biblioteka pruža;
7. predlaže Osnivaču statusne promjene;
8. raspisuje konkurs za imenovanje direktora Biblioteke;
9. imenuje i razrješava direktora, uz saglasnost Osnivača;
10. donosi odluke o zaključivanju sporazuma i ugovora uz saglasnost Osnivača;
11. vrši i druge poslove u skladu sa zakonom, Statutom i drugim opštim aktima Biblioteke.

Član 13

U Savjet ne može biti imenovan direktor Biblioteke.

Član 14

Predsjedniku i članu Savjeta prestaje mandat prije isteka roka na koji je izabran ako:

1. podnese ostavku;
2. postupa suprotno zakonu ili Statutu Biblioteke;
3. ne vrši dužnost duže od šest mjeseci;
4. je pravosnažno osuđen na bezuslovnu kaznu zatvora;
5. ne štiti javni interes Biblioteke i Osnivača.

Predlog za razrješenje predsjednika može podnijeti većina članova Savjeta i Osnivač.

Član 15

Član Savjeta iz reda zapošljenih može biti razriješen prije isteka mandata, pored slučajeva predviđenih članom 14, ukoliko ne zastupa interese zapošljenih.

Predlog za razrješenje člana Savjeta iz reda zapošljenih može podnijeti većina od ukupnog broja zapošljenih.

U slučaju prestanka mandata članu Savjeta prije isteka vremena na koji je imenovan, imenuje se novi član po postupku predviđenom ovim Statutom.

Zahtjev za razrješenje predsjednika i članova Savjeta podnosi se Savjetu Biblioteke i Osnivaču u pisanoj formi.

O prestanku mandata zbog opoziva ili ostavke odlučuje Osnivač.

Član 16

Rad Savjeta bliže se uređuje poslovnikom o radu Savjeta.

Direktor

Član 17

Bibliotekom rukovodi direktor, ako zakonom nije drukčije određeno. Direktor Biblioteke:

* predlaže Statut Biblioteke;
* organizuje rad i vodi poslovanje;
* predstavlja i zastupa Biblioteku;
* predlaže poslovnu politiku i programsku koncepciju razvoja;
* predlaže akt o unutrašnjoj organizaciji i sistematizaciji poslova u Biblioteci i druge opšte akte koje donosi Savjet Biblioteke;
* predlaže program rada i finansijski plan;
* podnosi Savjetu Biblioteke i Osnivaču Izvještaj o radu i Izvještaj o finansijskom poslovanju;
* stara se o obezbjeđivanju uslova i sredstava za ostvarivanje programa rada Biblioteke;
* izvršava odluke Savjeta;
* donosi opšte akte koji nijesu u nadležnosti Savjeta;
* odgovoran je za zakonitost rada;
* u skladu sa zakonom, do odluke nadležnog organa, obustavlja od izvršenja odluke Savjeta za koje smatra da su nezakonite;
* odlučuje o zasnivanju i prestanku radnog odnosa;
* prati radni proces i odlučuje o doprinosu radnika i rezultatima poslovanja;
* odlučuje o preraspodjeli radnog vremena;
* pokreće disciplinski postupak za povredu radne obaveze;
* usklađuje aktivnosti i stara se o saradnji Biblioteke sa drugim bibliotekama i ustanovama kulture;
* potpisuje finansijska dokumenta;
* obezbjeđuje vođenje i čuvanje evidencije i dokumentacije, kao i zaštitu imovine Biblioteke;
* informiše Osnivača i zapošljene o radu Biblioteke;
* obavlja i druge poslove u skladu sa zakonom, Statutom i drugim opštim aktima Biblioteke.

Član 18

Za direktora Biblioteke može biti imenovano lice koje ispunjava sljedeće uslove:

* visoka stručna sprema društvenog smjera,
* tri godine radnog iskustva od čega jedna na rukovodećem radnom mjestu,
* posjedovanje radnih, stručnih i organizacionih sposobnosti.

Kandidat za direktora Biblioteke dužan je da podnese program razvoja Biblioteke.

Član 19

Direktora Biblioteke imenuje i razrješava Savjet Biblioteke, uz saglasnost Osnivača.

Direktor Biblioteke imenuje se na period od četiri godine, uz mogućnost ponovnog izbora.

Član 20

Za direktora Biblioteke imenuje se kandidat koji je dobio većinu glasova Savjeta.

O odluci o imenovanju direktora obavještavaju se svi učesnici konkursa u roku od osam dana od dana donošenja odluke.

Direktor stupa na dužnost u roku od petnaest dana od dana dobijanja pribavljene saglasnosti Osnivača o njegovom imenovanju.

Član 21

Direktor Biblioteke može biti razriješen prije isteka mandata ako:

* podnese ostavku;
* ne sprovodi odluke Savjeta Biblioteke;

* ispuni neki od uslova propisanih zakonom za prestanak radnog odnosa po sili zakona;
* je pravosnažno osuđen na bezuslovnu kaznu zatvora;
* postupa suprotno zakonu, Statutu i opštim aktima Biblioteke;
* ne obezbjeđuje zakonitost rada Biblioteke;
* Savjet Biblioteke ne usvoji Program rada ili Izvještaj o finansijskom poslovanju Biblioteke.

Član 22

Odluku o razrješenju direktora donosi Savjet Biblioteke, a saglasnost na odluku daje Osnivač.

**VI  NAČIN FINANSIRANJA**

Član 23

Sredstva za finansiranje djelatnosti i rad Biblioteke obezbjeđuju se iz Budžeta Prijestonice posredstvom Sekretarijata za finansije i razvoj preduzetništva.

Sredstva se opredjeljuju na osnovu godišnjeg programa rada.

Član 24

Osnivač je dužan da redovno obezbjeđuje sredstva za rad Biblioteke.

Sredstva iz stava 1 ovog člana obuhvataju: sredstva za osnovne zarade i ostala primanja zapošljenih, materijalne troškove, održavanje i obezbjeđenje objekta i opreme kao i sredstva za tehničko-tehnološko opremanje za realizaciju programskih aktivnosti Biblioteke.

Član 25

Pored sredstava iz člana 25, Biblioteka može ostvarivati prihode vršenjem djelatnosti za koju je osnovana.

Sopstvene prihode Biblioteka je dužna da koristi za pokriće troškova nastalih obavljanjem poslova kojima je prihod ostvaren i za unaprjeđenje svoje djelatnosti.

**VII**  **JAVNOST I TRANSPARENTNOST**

Član 26

Biblioteka je dužna da obezbijedi javnost i transparentnost rada.

Član 27

Rad Biblioteke je javan.

Javnost rada se obezbjeđuje informisanjem subjekata koji imaju pravni interes za praćenje rada i poslovanja Biblioteke ( zapošljeni, Osnivač, Sekretarijat za kulturu, sport i medije, Nacionalna biblioteka Crne Gore „Đurđe Crnojević“), kao i putem povremenog obavještavanja javnosti.

Član 28

Zapošljeni u Biblioteci imaju pravo da budu informisani o svim pitanjima od značaja za ostvarivanje njihovih prava koja ostvaruju na radu i po osnovu rada u Biblioteci.

Član 29

Prava i obaveze zapošljenih regulisana su Zakonom o radu, Opštim kolektivnim ugovorom i drugim aktima koja regulišu ovu oblast.

**VIII  NADZOR**

Član 30

Nadzor nad radom zapošljenih vrši direktor.

Nadzor nad radom direktora vrši Savjet Biblioteke.

Upravni nadzor nad radom Biblioteke vrši Osnivač i organ lokalne uprave nadležan za poslove kulture.

**IX  PRELAZNE I ZAVRŠNE ODREDBE**

Član 31

Izmjene i dopune Statuta vrši  Savjet Biblioteke uz prethodno pribavljenu saglasnost Osnivača.

Izmjene i dopune Statuta vrše se po postupku propisanom za njegovo donošenje.

Član 32

Na pitanja koja nijesu regulisana ovim Statutom primjenjuju se odredbe Zakona o bibliotečkoj djelatnosti i Zakona o kulturi.

Član 33

Statut stupa na snagu osmog dana od dana objavljivanja u Službenom listu Crne Gore – Opštinski propisi.

Član 34

Danom stupanja na snagu ovog Statuta prestaje da važi Statut JU Narodna biblioteka i čitaonica „ Njegoš“ Cetinje br. 04-544 od 27.12.2016.  godine.

Na ovaj Statut Skupština Prijestonice je dala saglasnost aktom br: 01-030/17-424 od 30.10.2017. godine.

Predsjednica Savjeta

Maja Ćetković